b'\n_START_ARTICLE_\nViking (luotainraketti)\n_START_PARAGRAPH_\nViking oli sarja yhdysvaltalaisen Glenn L. Martin Companyn Reaction Motorsin kehitt\xc3\xa4mi\xc3\xa4 luotainraketteja, joita tehtiin 14 kappaletta vuosina 1949\xe2\x80\x931955. Viking-raketista kehitettiin my\xc3\xb6hemmin Vanguard-raketti._NEWLINE_Kun Yhdysvallat sai k\xc3\xa4siins\xc3\xa4 saksalaisen V-2-raketin, se p\xc3\xa4\xc3\xa4tti itse kehitt\xc3\xa4\xc3\xa4 suuren nestem\xc3\xa4ist\xc3\xa4 polttoainetta k\xc3\xa4ytt\xc3\xa4v\xc3\xa4n raketin, joka olisi saksalaisten rakettia soveltuvampi tieteellisiin tutkimuksiin. Viking-ohjelman tarkoitus oli my\xc3\xb6s luoda amerikkalaista rakettiosaamista. Vikingien 1\xe2\x80\x937 pituus oli noin 15 metri\xc3\xa4 ja paksuus 81 cm. Viking 8:n ja sen j\xc3\xa4lkeisten rakettien pituus oli 13 metri\xc3\xa4 ja halkaisija 114 cm. Viking-raketti k\xc3\xa4ytti polttoaineenaan alkoholia ja nestehappea V-2:n tavoin, mutta oli massaltaan puolet V-2:sta. Vikingiss\xc3\xa4 oli ensimm\xc3\xa4ist\xc3\xa4 kertaa k\xc3\xa4\xc3\xa4ntyv\xc3\xa4 moottori._NEWLINE_5. lokakuuta 1954 New Mexicon White Sandsista laukaistu Viking nousi 160 kilometrin korkeuteen, mist\xc3\xa4 se otti ensimm\xc3\xa4isen v\xc3\xa4rikuvan trooppisesta hirmumyrskyst\xc3\xa4. Kuvassa n\xc3\xa4kyi ensi kertaa Maan kaarevuus. Jotkut Vikingit nousivat 250 kilometrin korkeuteen.'